[bookmark: X5651d2ccea4d9a73b951013795e6ed171694571]IZGLĪTĪBAS UN SKOLAS PSIHOLOGA DARBĪBA APDRAUDĒJUMA, KRĪZES UN ĀRKĀRTAS SITUĀCIJAS GADĪJUMĀ

[bookmark: vispārīgie-nosacījumi]1. Vispārīgie nosacījumi
Izglītības un skolas psihologa (turpmāk – izglītības psihologs) darbība apdraudējuma, krīzes vai ārkārtas situācijas gadījumā ir vērsta uz izglītojamo, atsevišķos gadījumos arī izglītojamo vecāku vai likumisko pārstāvju, pedagogu un citu izglītības iestādes darbinieku psiholoģiskās drošības, psiholoģiskās noturības un funkcionēšanas saglabāšanu un atjaunošanu.
Izglītības psihologa iesaiste tiek īstenota trīs savstarpēji saistītos posmos:
1. pirms apdraudējuma – prevence, sagatavošanās un psiholoģiskās noturības stiprināšana;
1. apdraudējuma, krīzes vai ārkārtas situācijas laikā – psiholoģiskā stabilizēšana un neatliekamās psiholoģiskās palīdzības  sniegšana;
1. pēc apdraudējuma – psiholoģiskās palīdzības nodrošināšana, iespējamo psiholoģisko seku mazināšana un atjaunošanās veicināšana.
Izglītības psihologs savus pienākumus veic savas profesionālās kompetences ietvaros un sadarbībā ar izglītības iestādes vadītāju, krīzes vadības grupu, pedagogiem, atbalsta personālu, izglītojamo vecākiem vai likumiskajiem pārstāvjiem un, ja nepieciešams, citām institūcijām un speciālistiem.
Izglītības iestādes darbības nepārtrauktības ietvarā psiholoģiskais un sociālpedagoģiskais atbalsts ir noteikts kā viena no kritiskajām funkcijām, kas atbilstoši konkrētajai situācijai jānodrošina izglītības iestādei.
Izglītības psihologa darbība nevar aizstāt izglītības iestādes vadītāja vai citu atbildīgo personu pienākumus, kas saistīti ar drošības nodrošināšanu, evakuācijas organizēšanu, patveršanos, saziņu ar operatīvajiem dienestiem vai lēmumu pieņemšanu par izglītības procesa organizēšanu. Izglītības psihologs šajos procesos īsteno savu profesionālo kompetenci, sniedzot psiholoģisko palīdzību un konsultācijas par psiholoģiskajiem aspektiem.

[bookmark: X52b04aabce60ed8b16ed5b411df5be261fe6302]2. Izglītības psihologa uzdevumi pirms apdraudējuma
[bookmark: Xe455367f72b0ea16c4e76d2e03ca820d882ce49]2.1. Psiholoģiskās gatavības un noturības veicināšana
Izglītības psihologs:
1. veicina izglītojamo un izglītības iestādes darbinieku izpratni par psiholoģisko drošību, psiholoģisko noturību un rīcību apdraudējuma, krīzes vai ārkārtas situācijās (atbilstoši savai profesionālajai kompetencei);
1. izglīto pedagogus un citus darbiniekus par iespējamām akūta stresa reakcijām apdraudējuma, krīzes vai situācijās;
1. skaidro iespējamo emocionālo, uzvedības, kognitīvo un fizioloģisko reakciju daudzveidību apdraudējuma situācijās;
1. informē par bērnu un jauniešu vecumposmam raksturīgām reakcijām uz stresu, apdraudējumu un krīzi;
1. māca un praktiski pilnveido pašregulācijas un emocionālās stabilizēšanas paņēmienus, kurus iespējams izmantot paaugstināta stresa situācijās;
1. veicina pedagogu prasmes palīdzēt izglītojamajiem regulēt emocionālo stāvokli un atjaunot drošības sajūtu;
1. nepieciešamības gadījumā izstrādā vai pielāgo psiholoģiskās sagatavotības materiālus dažādām izglītojamo vecuma grupām.
[bookmark: X73a40fd34de717b09198feceff9558eb8e2dd10]2.2. Sagatavošanās rīcībai apdraudējuma situācijā
Izglītības psihologs:
1. piedalās izglītības iestādes darbības nepārtrauktības un krīzes vadības plānošanā savas profesionālās kompetences ietvaros;
1. izvērtē iespējamos psiholoģiskos riskus, kas var rasties dažādu apdraudējumu gadījumā;
1. piedalās psiholoģiskā atbalsta rīcības algoritma izstrādē;
1. palīdz noteikt kārtību, kādā pēc nepieciešamības tiek identificēti izglītojamie un darbinieki, kuriem var būt nepieciešama psiholoģiskā palīdzība;
1. sagatavo ieteikumus pedagogiem par rīcību situācijās, kad izglītojamais piedzīvo akūta stresa reakcijas;
1. sagatavo ieteikumus vecākiem vai likumiskajiem pārstāvjiem par bērnu psiholoģisko sagatavošanu un emocionālo atbalstu apdraudējuma situācijās;
1. piedalās psiholoģiskā atbalsta resursu un sadarbības iespēju apzināšanā.
Plānojot psiholoģisko atbalstu, ņem vērā izglītojamo vecumu, individuālās un speciālās vajadzības, iepriekš pieredzētas krīzes un citus apstākļus, kas var ietekmēt personas reakciju uz apdraudējumu. Šāda pieeja atbilst Izglītības sistēmas noturības un nepārtrauktības ietvarā noteiktajai nepieciešamībai apdraudējumu identificēšanā ņemt vērā izglītojamo vecumu un individuālās vajadzības, kā arī iepriekš pieredzētas krīzes.
[bookmark: praktiskā-sagatavošanās]2.3. Praktiskā sagatavošanās
Izglītības psihologs:
1. piedalās krīzes situāciju un psiholoģiskā atbalsta  rīcības algoritmu praktiskajā izspēlē;
1. pēc nepieciešamības vada vai nodrošina psiholoģiskās sagatavotības nodarbības izglītojamajiem, pedagogiem un citiem darbiniekiem;
1. praktiski māca psiholoģiskās pašregulācijas un stabilizēšanas paņēmienus;
1. piedalās izglītības iestādes krīzes vadības grupas darbībā, t.sk. mācībās;
1. pēc mācībām izvērtē psiholoģiskā atbalsta organizēšanas aspektus un sniedz priekšlikumus to pilnveidei.
Izglītības sistēmas noturības un nepārtrauktības ietvars paredz, ka izglītības iestāde ne retāk kā reizi gadā pārbauda darbības nepārtrauktības plāna praktisko piemērojamību, tostarp organizējot krīzes vadības grupas praktiskās mācības, un pēc pārbaudēm dokumentē secinājumus un nepieciešamos uzlabojumus.

[bookmark: Xd073d3f0c9849c738167fbbeb2b65536f4c6818]3. Izglītības psihologa uzdevumi apdraudējuma, krīzes vai ārkārtas situācijas laikā
[bookmark: iesaistīšanās-krīzes-vadībā]3.1. Iesaistīšanās krīzes vadībā
Ja izglītības psihologs ir iekļauts izglītības iestādes krīzes vadības grupā vai noteikts par atbildīgo personu psiholoģiskā atbalsta nodrošināšanai, viņš:
1. sniedz krīzes vadības grupai profesionālu viedokli par situācijas iespējamo psiholoģisko ietekmi;
1. konsultē par izglītojamo, pedagogu un citu darbinieku psiholoģiskajām vajadzībām;
1. piedalās lēmumu īstenošanā, kas saistīti ar psiholoģiskā atbalsta nodrošināšanu;
1. sadarbojas ar citiem krīzes vadības grupas dalībniekiem;
1. nepieciešamības gadījumā koordinē psiholoģiskā atbalsta sniegšanu izglītības iestādes ietvaros.
Izglītības sistēmas noturības un nepārtrauktības ietvars paredz, ka izglītības iestādes vadītājs izveido krīzes vadības grupu, kurā atbilstoši iestādes vajadzībām var iekļaut par psiholoģisko un sociālpedagoģisko atbalstu atbildīgo personu, piemēram, sociālo pedagogu vai izglītības psihologu. Krīzes vadības grupas uzdevums ir izvērtēt situāciju, koordinēt rīcību, nodrošināt informācijas apriti un sagatavot priekšlikumus turpmākai darbībai.
[bookmark: akūtā-psiholoģiskā-atbalsta-sniegšana]3.2. Neatliekamas psiholoģiskās palīdzības sniegšana
Apdraudējuma laikā izglītības psihologs:
1. sniedz pirmo psiholoģisko palīdzību un psiholoģisko atbalstu savas kompetences ietvaros;
1. palīdz mazināt akūtā stresa reakcijas un veicināt psiholoģisko stabilizēšanu;
1. palīdz personai orientēties situācijā un atjaunot iespējamo drošības un kontroles izjūtu;
1. izmanto situācijai un personas vecumam atbilstošus stabilizēšanas un pašregulācijas paņēmienus;
1. pievērš uzmanību panikas, dezorientācijas, sastinguma vai citām akūtā stresa reakcijām;
1. nepieciešamības gadījumā identificē personas, kurām nepieciešama papildu vai neatliekama palīdzība, piemēram, medicīniska;
1. ja nepieciešams, nodrošina personas novirzīšanu pie atbilstoša veselības aprūpes vai cita speciālista.
Psiholoģiskais atbalsts tiek organizēts atbilstoši faktiskajai situācijai, prioritāti vienmēr piešķirot cilvēku dzīvības, veselības un drošības aizsardzībai.
[bookmark: X5f353d5f4d26214f80529c7cd4d71cf3ddfcf9d]3.3. Atbalsts pedagogiem un citiem darbiniekiem
Apdraudējuma laikā izglītības psihologs:
1. sniedz pedagogiem un citiem darbiniekiem īsas, praktiski izmantojamas rekomendācijas par rīcību paaugstināta stresa apstākļos;
1. palīdz pedagogiem saglabāt profesionālo funkcionēšanu un nodrošināt emocionāli drošu komunikāciju ar izglītojamajiem;
1. nepieciešamības gadījumā sniedz individuālu psiholoģisko atbalstu  vai pirmo psiholoģisko palīdzību darbiniekiem;
1. pievērš uzmanību darbiniekiem, kuri paši ir tieši vai netieši cietuši no apdraudējuma.
[bookmark: psiholoģiski-droša-komunikācija]3.4. Psiholoģiski droša komunikācija
Izglītības psihologs savas kompetences ietvaros konsultē atbildīgās personas par:
1. vecumam un situācijai atbilstošu informācijas sniegšanu izglītojamajiem;
1. skaidras, mierīgas un vienotas komunikācijas nepieciešamību;
1. baumu, nepārbaudītas informācijas un nevajadzīgas emocionālas eskalācijas mazināšanu;
1. tādu komunikācijas formu izvēli, kas veicina drošības izjūtu un paredzamību.
Izglītības sistēmas noturības un nepārtrauktības ietvars nosaka, ka krīzes situācijā informācijas apritei jābūt savlaicīgai, precīzai un vienotai, izmantojot iepriekš noteiktus un pārbaudītus komunikācijas kanālus.

[bookmark: X8eec5603525595cf97dc923566c24b2be239db4]4. Izglītības psihologa uzdevumi pēc apdraudējuma, krīzes vai ārkārtas situācijas
[bookmark: sākotnējā-psiholoģiskā-izvērtēšana]4.1. Sākotnējā psiholoģiskā izvērtēšana
Pēc apdraudējuma izglītības psihologs:
1. identificē personas, kurām nepieciešams tūlītēja vai turpmāka psiholoģiska palīdzība;
1. pievērš uzmanību ne tikai tūlītējām, bet arī novēlotām stresa un krīzes reakcijām;
1. apkopo informāciju par situācijas psiholoģisko ietekmi uz izglītības iestādes kopienu;
1. izvērtē, kurām izglītojamo grupām vai personām nepieciešama pastiprināta uzmanība.
[bookmark: Xb4dcf0ea9e9e2316e9bb8a1bf7da18d4172ceec]4.2. Psiholoģiskās palīdzības un atbalsta nodrošināšana
Pēc apdraudējuma izglītības psihologs:
1. sniedz individuālas konsultācijas izglītojamajiem un darbiniekiem;
1. nepieciešamības gadījumā organizē psiholoģiskā atbalsta pasākumus klasē vai citā izglītojamo grupā;
1. palīdz izglītojamajiem izprast un normalizēt iespējamās reakcijas uz piedzīvoto, vienlaikus izvērtējot gadījumus, kad nepieciešama psiholoģiskā palīdzība;
1. konsultē pedagogus par izglītojamo reakcijām pēc krīzes;
1. konsultē vecākus vai likumiskos pārstāvjus par bērnu reakcijām pēc krīzes, par bērna atbalsta iespējām;
1. nepieciešamības gadījumā iesaka vērsties pie citiem speciālistiem vai institūcijām.
[bookmark: ilgtermiņa-psiholoģisko-seku-mazināšana]4.3. Ilgtermiņa psiholoģisko seku mazināšana
Izglītības psihologs:
1. turpina novērot izglītojamo un darbinieku psiholoģisko pašsajūtu;
1. pievērš uzmanību ilgstošām vai pastiprinātām emocionālām, uzvedības, miega, koncentrēšanās un citām reakcijām;
1. nodrošina savlaicīgu psiholoģisko palīdzību vai personas novirzīšanu pie cita speciālista, ja reakcijas saglabājas vai būtiski ietekmē personas funkcionēšanu;
1. veicina pakāpenisku atgriešanos ierastajā ikdienas un mācību režīmā;
1. sadarbojas ar pedagogiem, vecākiem vai likumiskajiem pārstāvjiem un citiem atbalsta speciālistiem.
Pēc apdraudējuma Izglītības sistēmas noturības un nepārtrauktības ietvars paredz pakāpenisku atgriešanos ierastajā darbības režīmā un nepieciešamā atbalsta sniegšanu, kā arī pieņemto lēmumu, konstatēto trūkumu un secinājumu dokumentēšanu un plāna aktualizēšanu.

[bookmark: X33694b000ad9696aadcc8fc1a18cd077d9d483f]5. Izglītības psihologa darbība pēc krīzes situācijas izvērtēšanas
Pēc apdraudējuma novēršanas izglītības psihologs piedalās izglītības iestādes darbības izvērtēšanā, īpašu uzmanību pievēršot psiholoģiskā atbalsta nodrošināšanai.
Izvērtē:
1. vai psiholoģiskais atbalsts bija pieejams savlaicīgi;
1. vai darbinieki zināja, pie kā vērsties pēc psiholoģiska atbalsta;
1. vai izglītojamajiem tika sniegta vecumam un situācijai atbilstoša informācija;
1. kādas psiholoģiskās reakcijas tika novērotas;
1. kuras psiholoģiskā atbalsta metodes bija efektīvas;
1. kādi resursi bija pieejami un kādi resursi bija nepieciešami;
1. kādi uzlabojumi nepieciešami psiholoģiskā atbalsta nodrošināšanas kārtībā.
Izvērtēšanas rezultātus izmanto, lai pilnveidotu izglītības iestādes psiholoģiskā atbalsta algoritmus, mācību saturu un praktiskās sagatavotības pasākumus.

[bookmark: sadarbība]6. Sadarbība
Efektīva psiholoģiskā atbalsta nodrošināšana apdraudējuma, krīzes vai ārkārtas situācijas gadījumā balstās uz sadarbību.
Izglītības psihologs sadarbojas ar:
· izglītības iestādes vadītāju;
· krīzes vadības grupu;
· pedagogiem;
· sociālo pedagogu un citiem atbalsta speciālistiem;
· ārstniecības personām vai par pirmās palīdzības nodrošināšanu atbildīgo personu;
· vecākiem vai likumiskajiem pārstāvjiem;
· nepieciešamības gadījumā – veselības aprūpes, sociālo pakalpojumu, tiesībaizsardzības un citu institūciju speciālistiem.
Sadarbība tiek īstenota, ievērojot katras iesaistītās personas un institūcijas kompetenci, kā arī personas datu aizsardzības, konfidencialitātes un profesionālās ētikas prasības.

[bookmark: X7f72ca368a9ead9f981dc25e4dfddad5039394a]7. Pamatprincipi izglītības psihologa darbībā apdraudējuma, krīzes vai ārkārtas situācijas gadījumā
Izglītības psihologa darbībā apdraudējuma, krīzes vai ārkārtas situācijas gadījumā ievēro šādus pamatprincipus:
1. drošība – psiholoģiskā atbalsta sniegšana nedrīkst radīt papildu apdraudējumu personai;
1. savlaicīgums – atbalsts tiek sniegts iespējami savlaicīgi, atbilstoši situācijas raksturam un personas vajadzībām;
1. samērīgums – psiholoģiskās palīdzības apjomu un veidu pielāgo konkrētajai situācijai;
1. vecumposma un individuālo vajadzību ievērošana – atbalsta formas un komunikācija tiek pielāgota personas vecumam un individuālajām vajadzībām;
1. psiholoģiskā drošība – tiek veicināta drošības, paredzamības un kontroles izjūtas atjaunošana;
1. sadarbība – psiholoģiskais atbalsts tiek nodrošināts sadarbībā ar izglītības iestādes vadību un citiem iesaistītajiem speciālistiem;
1. nepārtrauktība – nepieciešamības gadījumā atbalsts tiek turpināts arī pēc akūtās situācijas beigām;
1. konfidencialitāte un profesionālā atbildība – informācija tiek izmantota un nodota atbilstoši normatīvo aktu un profesionālās ētikas prasībām;
1. izglītojamā labāko interešu ievērošana – pieņemot ar psiholoģisko atbalstu saistītus lēmumus, primāri ņem vērā izglītojamā drošību un vajadzības.
Šie principi ir saskaņojami ar Izglītības sistēmas noturības un nepārtrauktības ietvarā noteiktajiem darbības nepārtrauktības principiem, tostarp cilvēku dzīvības, veselības un drošības aizsardzības prioritāti, samērīgu rīcību, savlaicīgu risku identificēšanu, skaidru atbildību un koordināciju, savlaicīgu un vienotu informācijas apriti, sadarbību un izglītojamā labāko interešu ievērošanu.


[bookmark: X6e9b7d22c83b779081db6de4d73645b5895c0fb]



8. Izglītības psihologa darbības kopsavilkums
	Posms
	Galvenais mērķis
	Uzdevumi

	Pirms apdraudējuma
	Psiholoģiskā gatavība un noturība
	Izglītošana; pašregulācijas prasmju attīstīšana; darbinieku sagatavošana; krīzes reakciju skaidrošana; psiholoģiskā atbalsta algoritmu izstrāde; dalība mācībās

	Apdraudējuma laikā
	Psiholoģiskā stabilizēšana un neatliekamā psiholoģiska palīdzība 
	Dalība krīzes vadības grupā; pirmā psiholoģiskā palīdzība; emocionālās stabilizēšanas pasākumi; izglītojamo un darbinieku psiholoģiskā stāvokļa novērošana; konsultācijas pedagogiem; nepieciešamības gadījumā novirzīšana pie citiem speciālistiem 

	Pēc apdraudējuma
	Atjaunošanās un psiholoģisko seku mazināšana
	Psiholoģiskās pašsajūtas izvērtēšana; individuāls un grupu atbalsts; vecāku konsultēšana; ilgtermiņa reakciju novērošana; nepieciešamības gadījumā novirzīšana pie citiem speciālistiem; atgriešanās ikdienas režīmā; krīzes pieredzes izvērtēšana un priekšlikumi sistēmas pilnveidei


[bookmark: noslēguma-nosacījums]
9. Rīcība izglītības iestādē, kurā nav izglītības psihologa
Ja izglītības iestādē nav nodrošināta izglītības psihologa pieejamība, izglītības iestādes vadītājs nodrošina atbalsta funkcijas īstenošanu, iepriekš nosakot kārtību, kādā nepieciešamības gadījumā tiek piesaistīts psihologs vai cits atbilstošas kompetences speciālists.
Izglītības iestāde:
1. iepriekš apzina pieejamos atbalsta resursus, tostarp pašvaldības, izglītības pārvaldes, citu izglītības iestāžu un ārējo speciālistu iespējas;
2. nosaka rīcības kārtību atbalsta saņemšanai, tostarp to, kam krīzes vai ārkārtas situācijas gadījumā jāinformē par nepieciešamību piesaistīt psihologu vai citu kompetentu speciālistu;
3. nosaka personu, kura krīzes situācijā koordinē atbalsta organizēšanu, vienlaikus skaidri nosakot tās kompetences robežas;
4. nodrošina, ka par atbalstu atbildīgā persona neaizstāj izglītības psihologu un neveic psihologa profesionālās funkcijas;
5. krīzes situācijas laikā nodrošina sākotnējo atbalstu savas kompetences ietvaros, tostarp stiprina drošu vidi, mierīgu un skaidru komunikāciju, nodrošina personas uzklausīšanu, orientēšanu un praktisku atbalstu;
6. pēc iespējas savlaicīgi piesaista psihologu vai citu atbilstošas kompetences speciālistu, ja tiek konstatēta nepieciešamība pēc psiholoģiskās palīdzības, psiholoģiskās izvērtēšanas vai ilgstoša atbalsta;
7. nodrošina informācijas apriti ar izglītojamā vecāku vai likumisko pārstāvi, ja tas atbilst situācijai un izglītojamā labākajām interesēm, kā arī informē par nepieciešamību pēc turpmākas speciālista palīdzības;
8. ja nepieciešams, nodrošina sadarbību ar pašvaldības un citu institūciju speciālistiem, lai nodrošinātu izglītojamajiem un izglītības iestādes darbiniekiem nepieciešamo atbalstu;
9. pēc krīzes situācijas izvērtē nepieciešamību pēc turpmāka atbalsta un nodrošina tā pieejamību, tostarp piesaistot ārējos speciālistus;
10. izglītības iestādes darbības nepārtrauktības un krīzes vadības plānā iepriekš norāda atbalsta saņemšanas kārtību, atbildīgās personas, pieejamos resursus, sadarbības partnerus un nepieciešamo kontaktinformāciju.
Izglītības iestādes darbiniekiem, kuri nav reģistrēti Psihologu reģistrā, nav jāveic psiholoģiskā palīdzība vai psiholoģiskā izvērtēšana. Viņu uzdevums ir nodrošināt drošu vidi, pamanīt iespējamās akūtas emocionālās grūtības, sniegt atbilstošu sākotnēju atbalstu savas kompetences ietvaros un savlaicīgi piesaistīt kompetentu speciālistu.

10. Noslēguma nosacījums
Izglītības psihologa iesaiste apdraudējuma, krīzes vai ārkārtas situācijas pārvaldībā nav ierobežojama tikai ar psiholoģiskās palīdzības sniegšanu pēc notikuma. Efektīva psiholoģiskā atbalsta sistēma ietver preventīvu sagatavošanos, praktisku gatavību rīcībai apdraudējuma laikā, pirmo psiholoģisko palīdzību un atbalstu un ilgtermiņa psiholoģisko seku mazināšanu.
Tādējādi izglītības psihologs ir būtisks izglītības iestādes atbalsta sistēmas profesionālis, kas savas kompetences ietvaros veicina izglītojamo, ja nepieciešams – viņu vecāku, un darbinieku psiholoģisko drošību, noturību un spēju atjaunot funkcionēšanu pēc krīzes, vienlaikus nodrošinot psiholoģiskā atbalsta nepārtrauktību visos apdraudējuma pārvaldības posmos.
